钦定古今图书集成/历象汇编/乾象典/第050卷 > 虚宿
## 钦定古今图书集成/历象汇编/乾象典/第050卷 > 虚宿

按《书经虞书尧典》：“宵中星虚，以殷仲秋。”

〈注〉《北方元武七宿》之虚星，秋分昏之中星。

按《礼记月令》：“季秋之月，昏虚中。”

按《尔雅释天元》：“枵，虚也。颛顼之虚，虚也，北陆虚也。”

〈注〉虚在正北，北方黑色。枵之言耗，耗亦虚意。颛顼水德，位在北方，虚星之名凡四。〈疏〉元枵，虚之次名也。郭云：“虚在正北，北方黑色。枵之言耗，亦虚意。”然则以色黑而虚耗，故名其次元枵，按襄二十八年《左传》云：“‘春无冰’。梓慎曰：‘今兹宋、郑其饥乎？岁在星纪，而淫于元枵，以有时菑，阴不堪阳，蛇乘龙，龙，宋、郑之星也。宋、郑必饥’。”元枵，虚中也；枵，耗名也。土虚而民耗，不饥。何为北方三次，以元枵为中？元枵次有三宿，又虚在其中。以水位在北，颛顼居之，故谓元枵虚星为颛顼之虚也。昭十年《左传》云：“郑裨灶言于子产曰：‘今兹岁在颛顼之虚’”是也。虚星又谓之北陆。孙炎曰：“陆，中也。北方之宿，虚为中也。”昭四

年《左传》云：“古者日在北陆而藏冰。” 杜注云：“陆，道也。” 陆之为中为道，皆无正训，各以意耳。要以虚为北方中星宿，是日行之道，故谓之北陆。虚星之名凡四。元枵也，虚也；颛顼之虚也，北陆也。

按《尚书考灵耀》：“主秋者，虚昏中可以种麦。”

按《星经》：“虚二星，主庙堂哭泣。金星，春夏水，秋冬金。一
名元枵，二名颛顼，三名大卿，亦名临官。”

按：《史记天官书》：“北宫元武虚危。”危为盖屋，虚为哭泣
之事。

〈注〉正义曰：虚二星，危三星，为元枵，于辰，在子，齐之分野。虚，主死丧哭泣事，又为邑居庙堂祭祀祷祝之事，亦天之冢宰，主平理天下，覆藏万物。《索隐》曰：“姚氏案《荆州占》，以为其宿二星，南星，主哭泣。”

按《汉书·天文志》同。

按《晋书天文志》：“虚二星，冢宰之官也，主北方邑居庙
堂祭祀祝祷事，又主死丧哭泣。”

按：《隋书天文志》同。

按《宋史天文志》：“虚宿二星为虚堂，冢宰之官也，主死
丧哭泣，又主北方邑居、庙堂祭祀祝祷事。”宋均曰：“危
上一星高，旁两星下，似盖屋也。盖屋之下，中无人，但
空虚，似乎殡宫，主哭泣也。”汉《永元铜仪》，以虚为十度；
唐《开元游仪》同。旧去极百四度，今百一度；《景祐测验》，
距南星去极百三度，在赤道外十二度。

按《观象玩占》，“虚二星曰元枵，一曰颛顼，一曰北陆，一
曰天节，一曰临官，一曰卿中，一曰中宫”，水星也。虚为
庙堂，为天子冢宰之官，主死丧哭泣，坟墓祭祀，主天
子谅暗之事，主北方，又主黄锺律吕。其下九尺，为日
月五星中道。又主风云。将有死丧哭泣葬祭之事，则
占于虚。